Abetnewa ini hawkri paka aygete gikannuhnivwi pahadguvu ariku pahaykunene xam.
Alapota sabutip mmanawa usuh avise gibohrikis neras judeyenevwi giwewkistenkis.
Pahaye adahan Kiyavwiye Jesus hiyapkiswe tabir ayge ubetuh.
Ig awna gitkis:
— Uhokri gabay yikaknek.
Ig awna hene,
ig ekke gitkis giwak akak gimuhri.
Ayge usuh bateke unaktin ka aynsima ku samah usuh hiyap Ukivara akiw.
Igme awna gitkis akiw:
— Ka yi muwaka kiyimwihwa avit yiyakni.
Ku samah Niguh awahkiswen hawata nah awahkisyi.
Ig awna hene,
ig puhe uvitit.
Ig awna gitkis:
— Amavanay Uhokri Gitip.
Kuri hiyawa yis awna gitkis hiyeg nuwntakwa.
Ku aysaw yis akki gitkis ku Uhokri bayahminigkis ariw gitaraksankis,
ayge nikwe igkis bayahminapka.
Ku aysaw yis akki gitkis hiyeg ku Uhokri ka bayahminigkis ariw gitaraksankis,
ayge nikwe igkis ka bayahminaka.
Henneki ig Kiyavwiye Jesus hiyapkiswa gitkis.
Heneme pahavwi gaytakis giwatnivwi kewye Tome Abes ig ka hiyavgi mmanawa ig yuma ayge avim ini ku aysaw Kiyavwiye Jesus hiyapkiswe gitkis.
Ayteke nikwe usuh atere ekke git.
Usuh danuh atere,
usuh awna git:
— Usuh kuwis hiyap Ukivarawiy.
Ig kuwis kannikew akiw.
Igme kaytwa wown:
— Nah ka iha inakni.
Ku ka nahwatma hiyap akakwa nuwtyak ini pudubdu adukwen giwaku,
ku ka nahwatma idis nuwakuh arikut ini pudubdu adukwen,
ku ka nahwatma idis nuwaku gimuhrikut,
nikwe nah ka iha inakni yiwn aynesnima ku ig kannikew.
Ayteke ariwnteke ini adahan pahay paka akiw,
gikannuhnivwi pahadguvu ariku payt akiw.
Ig Tome ayge gikakkis.
Pahaye adahan,
lapot sabutipnene,
ig Kiyavwiye Jesus hiyapkiswe gitkis akiw.
Ig tabir ayge ubetuh.
Ig awna:
— Uhokri gabay yikaknek.
Ayge ig awna git Tome:
— Iveg nuwakuwit.
Hiyawa pis uduk piwak atere kuri.
Hiyawa pis uduk piwak atan numuhrikut hawata akiw.
Ka muwaka tuguhkis pikamaxwan.
Kamaxwanaba nuvitit.
Ig Tome hiyapni hene,
ig awna git:
— Kiyavwiye,
pisnewa nukivara.
Pisnewa nuwohkiga.
Ayteke ig Kiyavwiye Jesus awna git:
— Tome,
pis kamaxwa nuvitit awaku ku samah pis hiyavun.
Heneme ignes ku pariye kane hiyavun igkis kamaxwa nuvitit,
ini gikamaxwankis kabayte mpiya pidahan.
Aysawnemenek igkis uti ka aynsima kabaykanek.
Ig Kiyavwiye Jesus keh ka aynsima annut akiw ay giwtrikis gikannuhnivwi.
Nah ka akkin madiktema amadgatak inin karta.
Heneme nah anniri inakni iwit ku pariye nanhan ay kahadbe yis iha ku ig Kiyavwiye Jesus ignewa Cristo,
ig Uhokri gikanyan adahan ukumaduketniwiy.
Kahadbe yis iha ku ignewa Kiyavwiye Uhokri gikamkayh.
Ku yis kamaxwa givitit,
yis aymuhwanek gimun Kiyavwiye Uhokri adahan avanenekwa.